མཉམ་འབྲེལ་རྒྱལ་ཚོགས་ཀྱི་འགྲོ་བ་མིའི་ཐོབ་ཐང་ལྷན་ཁང་གིས་ལོ་ལྔ་རེའི་མཚམས་སུ་རྒྱལ་ཚོགས་ཀྱི་ཚོགས་འཐུས་རྒྱལ་ཁབ་ཁག་ཅིག་གི་འགྲོ་བ་མིའི་ཐོབ་ཐང་གི་ཟིན་ཐོར་བསྐྱར་ཞིབ་བྱེད་སྲོལ་ཡོད་པས་ལོ་འདིར་རྒྱ་ནག་གི་འགྲོ་བ་མིའི་ཐོབ་ཐང་གི་ཟིན་ཐོར་བསྐྱར་བཞིབ་བྱེད་པའི་དུས་ཚོད་ཡིན་ཞིང་།དེར་བརྟེན་ལོ་འདིར་མཉམ་འབྲེལ་རྒྱལ་ཚོགས་ཀྱི་ཚོགས་འཐུས་རྒྱལ་ཁབ་ཁག་གིས་རྒྱ་ནག་ལ་སྐྱོན་བརྗོད་དང་རྒྱ་ནག་གཞུང་གིས་བོད་པ་དང་ཞིན་ཅང་གི་ཡུ་གུར་བ་སྟོང་ཕྲག་མང་པོ་བཙོན་འཇུག་བྱས་ནས་ཆོས་དད་རང་དབང་སོགས་ལ་རྡོག་བརྫིས་ཚབས་ཆེན་གཏོང་གི་ཡོད་པ་མཚམས་འཇོག་བྱ་དགོས་ཞེས་བཤད་ཡོད་པ་སྟེ།ཧྥ་རན་སིའི་གཞུང་ཚབ་པས་རྒྱ་ནག་གཞུང་གིས་བོད་པ་དང་ཞིན་ཅང་གི་ཡུ་གུར་བའི་ཆོས་དད་རང་དབང་གི་ཐོབ་ཐང་ལ་འགན་ལེན་བྱ་དགོས་ཞེས་བཤད།འཇར་མན་ཎིའི་གཞུང་ཚབ་པས་རྒྱ་ནག་གཞུང་གིས་ཞིན་ཅང་གི་ཡུ་གུར་བ་རྣམས་ཁྲིམས་འགལ་གྱིས་བཀག་ཉར་བྱེད་ཀྱི་ཡོད་པ་མཚམས་འཇོག་དགོས་ཞེས་ནན་གྱིས་བརྗོད།ཁེ་ན་ཌའི་གཞུང་ཚབ་པས་རྒྱ་ནག་གཞུང་གིས་ཞིན་ཅང་གི་ཡུ་གུར་བ་ཚོར་ནོན་སྡོམ་དྲག་པོ་དང་ལྟ་རྟོག་ནན་པོ་བྱེད་ཀྱི་ཡོད་པའི་ཁུངས་ལྡན་གསར་འགྱུར་ཐོན་པ་ཁག་ལ་ཁེ་ན་ཌའི་གཞུང་དམངས་གཉིས་ཀས་བློ་འཚབ་ཆེན་པོ་བྱེད་བཞིན་ཡོད།ང་ཚོས་རྒྱ་ནག་གཞུང་ལ་ཞིན་ཅང་གི་ཡུ་གུར་བ་དང་ཁ་ཆེ་གྲངས་ཉུང་མི་རིགས་རྣམས་རང་སྣང་གང་དྲན་གྱིས་བཀག་ཉར་བྱེད་ཡོད་པ་རྣམས་གློད་གྲོལ་དགོས་པའི་འབོད་སྐུལ་ཞུ་རྒྱུ་ཡིན་ཞེས་བཤད་ཡོད་པར་མ་ཟད།ཉི་ཧོང་དང་ཨོ་གླིང་རྒྱལ་ཁབ་ཀྱི་གཞུང་ཚབ་པ་ཚོས་ཀྱང་གཏམ་གླེང་འདྲ་མཚུངས་བྱས་འདུག